**МОНГОЛ УЛСЫН ИХ ХУРЛЫН 2017 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БОЛОН БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**2018 ОНЫ 01 ДҮГЭЭР САРЫН 05-НИЙ ӨДӨР /БААСАН ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | ***Баримтын агуулга*** | ***Хуудасны дугаар*** |
| 1 | Хуралдааны гар тэмдэглэл | 1-3 |
| 2 | Дэлгэрэнгүй тэмдэглэл | 4-8 |
| 1.Агаарын бохирдлыг бууруулахтай холбогдуулан авах арга хэмжээний тухай Улсын Их Хурлын тогтоолын төсөл | 4-8 |

**Монгол Улсын Их Хурлын 2017** **оны намрын ээлжит чуулганы**

**Нийгмийн бодлого, боловсрол, соёл, шинжлэх ухааны болон**

**Байгаль орчин, хүнс, хөдөө аж ахуйн байнгын хороодын**

**2018 оны 01** **дүгээр сарын 05-ны өдөр /Баасан гараг/-ийн**

**хамтарсан хуралдааны гар тэмдэглэл**

Нийгмийн бодлого, боловсрол, соёл, шинжлэх ухааны байнгын хорооны дарга Ё.Баатарбилэг ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 35 гишүүнээс 21 гишүүн ирж, 60.0 хувийн ирцтэйгээр хуралдаан 16 цаг 23 минутад Төрийн ордны “Жанжин Д.Сүхбаатар” танхимд эхлэв.

*Чөлөөтэй: О.Баасанхүү, Б.Бат-Эрдэнэ, Ц.Гарамжав, Д.Мурат, Я.Содбаатар, А.Ундраа, Н.Учрал, Л.Энх-Амгалан, С.Эрдэнэ.*

*Эмнэлгийн чөлөөтэй: М.Оюунчимэг.*

*Тасалсан: Д.Эрдэнэбат.*

**Нэг. Агаарын бохирдлыг бууруулахтай холбогдуулан авах арга хэмжээний тухай Улсын Их Хурлын тогтоолын төсөл**

Хэлэлцэж буй асуудалтай холбогдуулан Эрүүл мэндийн яамны Төрийн нарийн бичгийн дарга Д.Очирбат, Шинжлэх ухааны академийн ерөнхийлөгч Д.Рэгдэл, Боловсрол, соёл, шинжлэх ухаан, спортын яамны Шинжлэх ухаан, технологийн бодлогын газрын дарга Д.Одгэрэл, Эрүүл мэндийн яамны Эмнэлгийн тусламж үйлчилгээний газрын дарга Я.Буянжаргал, Боловсрол, соёл, шинжлэх ухаан, спортын яамны мэргэжилтэн Б.Бат-Эрдэнэ, Эрчим хүчний яамны Хөрөнгө оруулалтын хэлтсийн дарга Б.Сугар, Нийслэлийн Засаг даргын Тамгын газрын Бодлого, төлөвлөлтийн хэлтсийн дарга Г.Өлзийбаяр нар оролцов.

  Хуралдаанд Байгаль орчин, хүнс, хөдөө аж ахуйн байнгын хорооны ажлын албаны ахлах зөвлөх Н.Наранцогт, зөвлөх М.Үнэнбат, референт Ц.Рэнцэнтогтох, Г.Алтанцэцэг, Нийгмийн бодлого, боловсрол, соёл, шинжлэх ухааны байнгын хорооны ажлын албаны зөвлөх Ж.Чимгээ, Р.Болормаа нар байлцав.

**Ё.Баатарбилэг**: 8 дугаар зүйлийг хасах нь зүйтэй гэсэн саналаар санал хураалт явуулъя.

Зөвшөөрсөн: 12

Татгалзсан: 10

Бүгд: 22

54.5 хувийн саналаар дэмжигдлээ.

**Ё.Баатарбилэг**: Төслийн 1.3-т, Улаанбаатар хотын төвлөрлийн гэдгээс эхэлж, эхний хэсгийг хасъя гэсэн санал хураалт явуулъя.

Уг саналтай холбогдуулан Улсын Их Хурлын гишүүн Х.Болорчулуун, А.Сүхбат нар үг хэлэв.

Зөвшөөрсөн: 15

Татгалзсан: 9

Бүгд: 24

62.5 хувийн саналаар дэмжигдлээ.

**Ё.Баатарбилэг**: Төслийн 1.3 дээр, аймгийн зэрэглэлтэй хот уруу гэдгийн “аймгийн зэрэглэлтэй” гэдгийн дараа “болон дагуул” гэж нэмэх гэсэн санал хураалт явуулъя.

Зөвшөөрсөн: 16

Татгалзсан: 8

Бүгд: 24

66.7 хувийн саналаар дэмжигдлээ.

**Ё.Баатарбилэг**: Төслийн 1.3-т, дагуул хотуудыг бий болгож, шинжлэх ухаан, технологи, инноваци, аялал жуулчлал, аж үйлдвэрийн чиглэлээр төрөлжүүлэн хөгжүүлэх, төрийн зарим байгууллагууд гэсэн санал хураалт явуулъя.

Зөвшөөрсөн: 18

Татгалзсан: 6

Бүгд: 24

75.0 хувийн саналаар дэмжигдлээ.

Улсын Их Хурлын гишүүн А.Сүхбат санал хэлэв.

**Ё.Баатарбилэг**: Улсын Их Хурлын гишүүн А.Сүхбатын гаргасан, дагуул хотуудыг бий болгож, шинжлэх ухаан, шинэ технологи, аялал жуулчлал гээд “инноваци” гэдэг үгийг хасах нь зүйтэй гэсэн санал хураалт явуулъя.

Зөвшөөрсөн: 8

Татгалзсан: 16

Бүгд: 24

33.3 хувийн саналаар дэмжигдсэнгүй.

**Ё.Баатарбилэг**: Агаарын бохирдлыг бууруулахтай холбогдуулан авах арга хэмжээний тухай Улсын Их Хурлын тогтоолын төсөлд Улсын Их Хурлын гишүүдээс гаргасан саналыг тусган, тогтоолын төслийг Улсын Их Хурлын чуулганы нэгдсэн хуралдаанд танилцуулж батлуулах нь зүйтэй гэсэн санал хураалт явуулъя.

Зөвшөөрсөн: 18

Татгалзсан: 5

Бүгд: 23

78.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ё.Баатарбилэг Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 20 минут үргэлжилж, 35 гишүүнээс 24 гишүүн ирж, 68.6 хувийн ирцтэйгээр 16 цаг 43 минутад өндөрлөв.*

Тэмдэглэлтэй танилцсан:

БАЙГАЛЬ ОРЧИН, ХҮНС, ХӨДӨӨ

АЖ АХУЙН БАЙНГЫН

ХОРООНЫ ДАРГА Л.ЭЛДЭВ-ОЧИР

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ

БАЙНГЫН ХОРООНЫ ДАРГА Ё.БААТАРБИЛЭГ

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ                                                                          Д.ЦЭНДСҮРЭН

**МОНГОЛ УЛСЫН ИХ ХУРЛЫН 2017** **ОНЫ НАМРЫН** **ЭЭЛЖИТ ЧУУЛГАНЫ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БОЛОН БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ 2018 ОНЫ** **01** **ДҮГЭЭР** **САРЫН 05-НЫ ӨДӨР /БААСАН ГАРАГ/-ИЙН**

**ХАМТАРСАН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ё.Баатарбилэг:**  Гишүүдийнхээ энэ өдрийн амрыг айлтгая. Хамтарсан Байнгын хорооны 2018 оны 1 сарын 5-ны өдрийн хуралдаан эхэлж байна. Ирвэл зохих 35 гишүүнээс 21 гишүүн ирж, хурлын ирц 60 хувьтай учраас хурлаа эхэлье.

Өнөөдрийн Байгаль орчин, хүнс, хөдөө аж ахуйн болон Нийгмийн бодлого, боловсрол, соёл, шинжлэх ухааны байнгын хорооны хамтран боловсруулсан Агаарын бохирдлыг бууруулахтай холбоотой авах арга хэмжээний тухай Улсын Их Хурлын тогтоолын төслийг хэлэлцэнэ.

Тогтоолын төслийг та бүхэнд тараасан байгаа. Үдээс өмнөх чуулганы хуралдаан дээр тогтоолын төслийг Байнгын хороонд буцааж, гишүүдийн саналыг тусгаад, буцааж чуулганы хуралдаанаар оруулахаар шийдвэрлэсний дагуу тогтоолын төслийг та бүхэнд танилцуулж байна.

Хэлэлцэх асуудалтай холбоотой өөр саналтай гишүүн байна уу? Байхгүй байна. Хэлэлцэх асуудалдаа оръё.

Өнөөдөр Агаарын бохирдлыг бууруулахтай холбоотой Байгаль орчин, хүнс, хөдөө аж ахуйн байнгын хороо, Нийгмийн бодлого, боловсрол, соёл, шинжлэх ухааны байнгын хорооны хамтран боловсруулсан Агаарын бохирдлыг бууруулахтай холбоотой авах арга хэмжээний тухай Улсын Их Хурлын тогтоолын төсөл.

Төслийн талаарх санал, дүгнэлтийг өнөөдөр нэгдсэн хуралдаанд хэлэлцүүлсэн. Гишүүдээс гарсан саналууд, мөн тус хуралдаанд суусан Монгол Улсын Ерөнхийлөгчөөс гаргасан саналуудыг тусгаад, тодорхой асуудлуудаар зарчмын зөрүүтэй саналуудыг боловсруулж та бүхэнд танилцуулж байгаа.

Зарчмын зөрүүтэй саналууд төсөл боловсруулагчаас буюу Ажлын хэсгийн ахлагчаас би бол зарчмын зөрүүтэй З санал оруулна. Эхлээд би зарчмын зөрүүтэй саналаа би уншаад танилцуулъя. Тэгээд нэмээд гишүүдээс зарчмын зөрүүтэй санал гаргавал санал асуугаад явъя.

Өнөөдрийн чуулганы хуралдаанд гаргасан саналуудаас багцлаад ерөнхийд нь тогтоолын төслийг нэлээд товчлох хэрэгтэй. Зарим зүйл, заалтуудыг хасах хэрэгтэй гэсэн санал гарсны дагуу төслийн 8 дугаар зүйлийг бүхэлд нь хасъя гэсэн зарчмын зөрүүтэй саналыг гаргаж байна.

Зарчмын зөрүүтэй саналаар санал хураалт явна. Зарчмын зөрүүтэй саналаар төслийн 8 дугаар зүйлийг бүхэлд нь хасъя гэсэн саналын томьёоллоор санал хураалт явуулъя.

8 дугаар зүйл дээр, Агаарын бохирдлыг бууруулах, агаарын бохирдлоос иргэдийн эрүүл мэндийг хамгаалахад чиглэсэн дээрх бүх асуудлуудыг богино, дунд, урт хугацааны шат дараалан хэрэгжүүлэх шаардлагатай төсвийн болон цаг хугацааны тооцооллыг нарийвчлан гаргаж, улс, нийслэл, орон нутгийн төсвийн нөөц боломж, гадаад улсын хөнгөлөлттэй зээл, буцалтгүй тусламж, олон улсын хүмүүнлэгийн байгууллагын тусламжийн хүрээнд шийдвэрлэх арга замуудыг судалж, 2018 оны хаврын чуулганы хугацаанд багтааж Улсын Их Хуралд танилцуулах. Засгийн газрын хууль тогтоомжид заасан эрхийн хүрээнд холбогдох шийдвэрүүдийг гаргаж хэрэгжүүлэх гэсэн ийм заалт байгаа. Энэ заалт маань, төслийн 1.2-т заасан, шинэ хуулийн төсөл болон холбогдох бусад хууль тогтоомжид өөрчлөлт оруулах тогтоолын төслийг 2017 оны намрын чуулганы хугацаанд өргөн барих гэдэгтэй цогт агуулгаараа давхцаж байна гэдэг асуудлаар, үүнийг Засгийн газар, энэ хүрээндээ шийдэх боломжтой гэдэг саналыг гаргаж байгаа учраас үүнийг хасаж байгаа.

Зарчмын зөрүүтэй саналаар 8 дугаар зүйлийг хасах нь зүйтэй гэсэн саналаар саналхураалт явуулъя.

12 гишүүн дэмжиж, 54.5 хувиар санал дэмжигдлээ.

Дараагийн санал. Төслийн 1.3-т, нийслэл болон төвлөрсөн суурин газар уруу чиглэх иргэдийн шилжилт хөдөлгөөнийг бууруулах зорилтын хүрээнд бүс аймгийн төвүүдэд шинээр ажлын байр олноор бий болгох, бүс нутгийн зах зээлийн орчныг сайжруулах, хөнгөлөлттэй зээл, урамшуулал олгох, татварын таатай орчин нөхцөлийг бүрдүүлэх зэрэг төрөөс баримтлах бодлогын хэрэгжилтийг эрчимжүүлэх, иргэд орон нутагтаа орлоготой, ая тухтай амьдрах боломжийг бий болгох гэсэн энэ хэсгийг хасаад, Улаанбаатар хотын төвлөрлийг сааруулах гэдгээр шууд 3 дугаар абзацаар эхлээд маш тодорхой заалт болгож оруулъя гэдэг ийм зарчмын зөрүүтэй саналын томьёолол оруулж байгаа.

Саналтай холбоотой Болорчулуун гишүүн, дараа нь Сүхбат гишүүн.

**Х.Болорчулуун**: Энэ агаарын бохирдлыг бууруулах асуудлаар гишүүд янз янзын санал хэлж байна л даа. Зарим нь оновчтой, гэхдээ энэ агаарын бохирдол юунаас болсон юм бэ? Энэ бол эрх баригчдаас болсон юмаа, яг 20 жилийн өмнө болж байна даа, 1997 онд Энхсайханы Засгийн газрын үед импортын гаалийн татварыг тэглэсэн юм. Тэгээд үндэсний үйлдвэрлэл тэр чигээрээ 2-З жилийн дотор нуран унасан юм. Ингээд ажилгүйдэл, ядуурал Монголд бий болсон. Ийм учраас ажлын байр эрэлхийлж хөдөө орон нутгаас, сумаас нь аймаг, аймгаас нь нийслэл уруу, нийслэлд байгаа хүмүүс нь гадагшаа ч юм уу? Ийм шилжилт хөдөлгөөн бий болсон. Тиймдээ ч өнөөдөр нийслэлд жилд дунджаар 30 мянган хүн хөдөө орон нутгаас ирж байгаа гэсэн судалгаа тооцоо гарч байгаа юм байна. Тэгэхээр энэ З дугаар заалтан дээр нийслэл бол төвлөрсөн суурин газар уруу чиглэж, иргэдийн шилжилт хөдөлгөөнийг бууруулах зорилгын хүрээнд шийдвэрлэж, аймгийн төвүүдэд шинээр ажлын байр бий болгох гэж ингэж тодорхой оруулсан байгаа юм. Энэ өгүүлбэр юунд нь болохгүй байгаа юм бэ? Хэтэрхий ерөнхий болгоод юу ч биш болгочих вий гэсэн бодол байна л даа.

Тэгэхээр энэ заалтыг хэвээр нь байлгамаар байна. Түүнээс биш бид нар нийслэлд орон сууц олноор бариад, тэр гэр хорооллыг нь дулаалаад, цахилгаан халаагуур тавьж өгөөд, орлогогүй иргэд тэр орон сууц авах нь битгий хэл цахилгааны үнийг дийлж чадахгүй шүү дээ. Тэгэхээр үндэс нь ажлын байр бий болгож, ядуурлыг бууруулахад л гол байгаа юм. Ядууралтай холбоотой энэ агаарын бохирдол бий болсон шүү гэдгийг хэлэх байна, ажилгүйдэл, ядууралтай холбоотой. Тэгэхээр энэ зүйл, заалтыг хэвээр нь байлгавал яасан юм бэ гэсэн саналтай байна.

Ё.Баатарбилэг: Сүхбат гишүүн.

**А.Сүхбат**: Аливаа ажлыг үр дүнд хүргэхийн тулд мэдээж түүнийхээ төлөө, байнга л өдөр тутам бодож байж, санаж байж, түүнийхээ араас явж байж л мэдээж үр дүн гардаг. Тийм болохоор би 8 дугаар санал дээр дэмжээгүй, санал өгөөгүй. Тэгэхээр яагаад энэ намрын чуулган, хаврын чуулган хоёр дээр энэ агаарын бохирдолтой тэмцэх энэ ажлыг танилцуулж болохгүй гэж. Тэгэхээр хаа нэгэн газраа энэ намрын чуулган, хаврын чуулганд зайлшгүй танилцуулах ёстой гэж оруулсан нь дээр байхаа. Тэгэхгүй бол ноднин, уржнан үүнийг л ярьж байсан. Өнөөдөр үүнийг л яриад сууж байна. Тэгэхээр энэ ажлын үр дүн, хэрэгжилт нь ямар шатандаа явж байгаа юм, юуг анхаарах ёстой вэ гэдэг дээр тавихгүй бол, тэгэхээр үүнийг аль нэг газар нь 8 дугаар зүйл, заалтыг шигтгэж өгөөч, цаг хугацааг нь, хаврын чуулган гэдгийг зайлшгүй оруулах шаардлагатай байна гэж үзэж байна.

**Ё.Баатарбилэг:** Сүхбат гишүүн ээ, энэ тогтоолын 2 дугаар хэсэг дээр тогтоолын биелэлтийг явцыг улирал тутамд манай хоёр Байнгын хороонд танилцуулаад, 2018 оны 4 дүгээр улиралд бүр Их Хуралд танилцуул гэсэн заалт байгаа, гишүүн ээ. Тийм, тогтоолыг улирал тутам шалгая, тайланг нь сонсъё гэж. Тэгэхээр энэ бол нэлээн тодорхой орчхож байгаа. Хоёрдугаарт, З дугаар бүлэг дээрээ яг энэ дагуул хотууд, Төрийн байгууллагууд, их, дээд сургуулиудтай холбоотой энэ асуудлаар тооцоо судалгаа хийх, нийслэлийн зарим чиг үүргийг аймгийн зэрэглэлтэй хотууд гээд өчигдөр гишүүдээс гарсан саналаар 2018 онд багтааж гэж байгаа. Тэгэхээр үүнийгээ нааш нь татъя гээд дараа нь энэ дээр санал оруулах гэж байгаа, бүр нааш нь татсан хугацаа оруулъя гэж.

Хугацааг бол нэлээн нааш нь шахаж байгаа. Тэгэхээр саяныхаар, энэ дээр ерөнхий юмнууд явчихлаа, маш тодорхой хэдэн заалтууд оруулъя гэдэг саналууд яриад байсан болохоор саяны энэ хэсгийг хасаад, ерөөсөө Улаанбаатар хотын төвлөрлийг сааруулах зорилгоор гэдэг уруугаа хүчтэй ганц том заалт болгоод оруулъя. Дараа нь энэ дээрээ эхний улиралд гээд хугацаа оруулаад ирье гэж байгаа.

Тэгэхээр эхний хэсгийг хасъя гэдэг дээр зарчмын зөрүүтэй санал дээр санал хураая. 3-ын эхний хэсэг, Улаанбаатар хотын төвлөрлийг сааруулах зорилгоор гээд явъя гээд. Энэ дээр нэр томьёоны хувьд бүс нутгийн зах зээл гээд нэлээн хуулийн нэр томьёо юмнууд болохгүй байна гэсэн юмнууд байна билээ.

Энэ бол шинэ хуулийнхаа хүрээнд яригдаад явчих боломжтой гэж үзээд байна л дээ. Их жижиглээд хэрэггүй гэж. Тэгэхээр энэ саналын томьёоллоор, ерөөсөө З дугаар бүлгээ Улаанбаатар хотын төвлөрлийн гэдгээс эхэлье, эхний хэсгийг хасъя гэсэн саналыг дэмжье гэсэн саналын томьёоллоор санал хураалт явуулъя.

15 гишүүн дэмжиж 62.5 хувийн саналаар санал дэмжигдлээ.

Төслийн 1.3 дээр, аймгийн зэрэглэлтэй хот уруу гэдгийн, “аймгийн зэрэглэлтэй” гэдгийн дараа “болон дагуул” гэж нэмэх. Аймгийн зэрэглэлтэй болон дагуул хот уруу шилжүүлэх гэж. Аймгийн зэрэглэлтэй гэхээр зөвхөн аймгийн төвийн асуудал яригдах гээд байгаа. Тэгэхээр дагуул хот гэдэг чинь яваандаа Налайх, Багануур, Багахангай гэдэг энэ асуудлууд яригдах уу? Үгүй юу? Тэгэхээр дагуул хот гэдэг асуудлаа энэ уруу оруулж ирэх ийм юм байгаа. Аймгийн зэрэглэлтэй гэсний дараа аймгийн зэрэгтэй болон дагуул гэж орж ирэх юм. Тэгэхээр “болон дагуул” гэдэг үг нэмье гэсэн ийм санал байгаа.

Зарчмын зөрүүтэй саналыг дэмжье гэсэн саналын томьёоллоор санал хураая. Санал хураалт.

16 гишүүн дэмжиж, 66.7 хувиар санал дэмжигдлээ.

Дараагийн нэг санал байгаа. Төслийн 1.3 дээр, 2018 онд багтааж гэснийг 2018 онд гэдгийн дараа нэгдүгээр улиралд гэж оруулах. Хугацааг нэлээн нааш нь татъя. Онд багтаах биш, нэлээн нааш нь шахъя гэдэг ийм томьёоллоор. 2018 онд гэдгийн дараа 1 дүгээр улиралд гэж оруулах гэсэн саналын томьёоллоор санал хураалт явуулъя.

16 гишүүн дэмжиж 66.7 хувийн саналаар санал дэмжигдлээ.

Дараагийн нэг санал, төслийн 1.3-т, дагуул хотуудыг бий болгож, шинжлэх ухаан, технологи, инноваци, аялал жуулчлал, аж үйлдвэрийн чиглэлээр төрөлжүүлэн хөгжүүлэх, төрийн зарим байгууллагууд гээд ингээд явчихна. Тэгэхээр энэ дагуул хотуудыг төрөлжүүлэн хөгжүүлэх шаардлагатай гэдэг энэ зарчмын зөрүүтэй саналын томьёоллоор санал хураалт явуулъя.

18 гишүүн дэмжиж, 75 хувийн саналаар санал дэмжигдлээ.

Зарчмын зөрүүтэй саналын томьёоллоор санал хурааж дууслаа.

Өөр зарчмын зөрүүтэй санал тусгуулах гишүүд байна уу? Сүхбат гишүүн.

**А.Сүхбат**: Энэ гадаад нэр томьёо, инноваци гэдэг үг яваад орчихлоо. Тэгээд үүнийг орчуулаад явуулчих гэсэн саналтай байна. Ганцхан үг л орлоо шүү дээ.

**Ё.Баатарбилэг**: Сүхбат гишүүн саяны шинжлэх ухаан технологи, инноваци гэдэг өгүүлбэрт орсон, инноваци гэдгийг шинэ технологи гэдэг нэр томьёогоор сольё гэсэн саналын томьёолол гаргаж байна. Тэгэхдээ гишүүн ээ, Инновацийн тухай хууль гээд хуулийн нэр томьёо нь явж байгаа. Бүр хууль нь хэрэгжээд явж байгаа. Тэгэхээр яг энэ хуулийнхаа нэр томьёогоор явж байгаа. Таны санал бол шинэ технологи гэж оруулъя гэж байгаа юм уу?

Шинжлэх ухаан, шинэ технологи гэж оруулъя, инноваци гэдгийг хасъя гэж байна уу? та.

Тэгэхээр, дагуул хотуудыг бий болгож, шинжлэх ухаан, шинэ технологи, аялал жуулчлал гээд ингээд явах нь зүйтэй. Инноваци гэдэг үгийг хасах нь зүйтэй гэсэн саналын томьёоллоор санал хураалгаж өгөөч гэж Сүхбат гишүүний санал дээр санал хураая. Санал хураалт.

8 гишүүн дэмжиж, 33.3 хувийн саналаар санал дэмжигдсэнгүй. Тэгэхээр өмнөхөөрөө явахаар боллоо.

Зарчмын зөрүүтэй саналын томьёоллоор санал хурааж дууслаа.

Агаарын бохирдлыг бууруулахтай холбогдуулан авах арга хэмжээний тухай Улсын Их Хурлын тогтоолын төсөлд Улсын Их Хурлын гишүүдээс гаргасан саналыг тусган, тогтоолын төслийг нэгдсэн хуралдаанд танилцуулж батлуулах нь зүйтэй гэсэн саналын томьёоллоор санал хураалт явуулъя.

18 гишүүн дэмжиж, 78.3 хувиар санал дэмжигдлээ.

Тогтоолын төслийг чуулганы хуралдаанд би өөрөө танилцуулъя. Баатарбилэг уншиж танилцуулна.

Байнгын хорооны хамтарсан хуралдаан өндөрлөлөө. Гишүүдэд баярлалаа.

Дууны бичлэгээс хуулбарласан:

ПРОТОКОЛЫН АЛБАНЫ

ШИНЖЭЭЧ Д.ЦЭНДСҮРЭН